Onteiening sonder vergoeding sal private eiendom in staatshande laat beland en dit is sosialisties. Die regering moet eerder die voorbeeld van die Farao in Josef se tyd volg. Hy het Josef se kennis en bevoegdheid raakgesien en hom in 'n baie verantwoordelike pos aangestel wat hongersnood in Egipte voorkom het.
Dat Josef 'n uitlander was, het die Farao nie gepla nie. Hy het nie regstellende aksie of Egipties- ekonomiese bemagtiging toegepas nie. Josef se bevoegdheid was al wat getel het. Hy het Egipte 'n hongersnood laat oorleef en selfs met 'n oorskot gelaat waarmee buurlande gehelp is. Josef se sukses kan in moderne taal as 'n triomf vir pragmatiese, tegnokratiese denke omskryf word.
'n Regering wat sy boere bystaan en nie kniehalter nie, is altyd voorspoedig. Ongelukkig sien die ANC nie die duiwels van hul eie skeppings raak nie en volhard met hul aggressiewe dwaasheid. Hulle herhaal foute maar verwag telkens ander uitslae!
Suid-Afrika het die nodige kundiges om dit te red. Ongelukkig word hulle in 'n politieke rioolpyp afgedruk, onkundiges daaruit opgetrek en in doodloopstrate voortgespoed. Onteiening sonder vergoeding gaan die ANC se lugkastele in puinhope en dagdrome in nagmerries verander!